SKRIFTLIG FORESPØRGSEL E-1995/02

af Mario Mauro (PPE-DE) til Kommissionen

(8. juli 2002)

Om: Bæredygtig og kulturel turisme i Europa

I overensstemmelse med et mandat fra Rådet (det indre marked) af 21. juni 1999 nedsatte Kommissionen i nært samarbejde med medlemsstaterne fem arbejdsgrupper, der har til opgave at undersøge de vigtigste områder, hvor der er behov for en konkret aktion. Et af disse er fremme af beskyttelsen af miljøet og den bæredygtige turisme i Europa. På grundlag af arbejdsgruppernes konklusioner og henstillinger vedtog Kommissionen den 13. juni 2001 en meddelelse om fremtiden for den europæiske turisme, som indeholder retningslinjer for kontrol af Fællesskabets politikker og virksomhed på grundlag af en metode med åben samordning.

Kan Kommissionen oplyse, hvordan denne meddelelse vil blive fulgt op?

Det fremgår endvidere, at Kommissionen er ved at foretage en undersøgelse om et tidligt varslingssystem med henblik på at finde frem til de turistmål, hvor antallet af turister falder, og finde frem til bedste praksis til forebyggelse.

Kan Kommissionen oplyse, hvor langt man er kommet med denne undersøgelse, og fremskaffe en kopi af det pågældende dokument?

Sidste efterår var Kommissionen ved at foretage en undersøgelse om anvendelsen af naturarven og kulturarven med henblik på udvikling af en bæredygtig turisme på de utraditionelle turistrejsemål, der skal indeholde de grundlæggende retningslinjer for udviklingen af ovennævnte bæredygtige turisme, opstille konklusioner og henstillinger samt oplyse om finansieringskilderne til fremme af passende initiativer.

Kan Kommissionen meddele, hvor langt man er kommet med disse undersøgelser, og fremskaffe en kopi af undersøgelsen?

Hvilken støtte agter Kommissionen endvidere at yde til sektoren for kulturturisme, og hvilke områder agter den at prioritere?

Svar afgivet på Kommissionens vegne af Erkki Liikanen

(14. august 2002)

I begyndelsen af 2002 påbegyndte Kommissionen gennemførelsen af de foranstaltninger, som den havde foreslået i sin meddelelse: Samarbejde om europæisk turismes fremtid(1). Europa-Parlamentet og Rådet vedtog henholdsvis en beslutning og en resolution(2), hvori de tilsluttede sig den fremgangsmåde, som blev foreslået i denne meddelelse.

Med hensyn til de to undersøgelser, som det ærede medlem nævner, blev arbejdet i forbindelse hermed for nylig afsluttet. Et resumé af undersøgelsernes resultater kan læses på følgende adresse: http://europa.eu.int/comm/enterprise/services/tourism/policy-areas/studies.htm. Omfattende udgivelser vil snart blive lagt ud på samme netsted, efterfulgt af trykte kopier.

Med hensyn til fællesskabsfinansieringen af kulturturisme er der flere instrumenter til rådighed, herunder strukturfondene, programmet for informationssamfundsteknologier (IST) under det femte rammeprogram for forskning og teknologisk udvikling og MEDA-programmet. De nævnte instrumenter åbner mulighed for foranstaltninger med direkte eller indirekte indvirkning på turismen. For eksempel kan de støtte udviklingen inden for forskellige områder såsom økonomisk vækst, beskæftigelse og regional udvikling; forbedringen af kvalitet og konkurrenceevne vedrørende turismerelevant infrastruktur, europæiske turistvirksomheder og turistdestinationer; promoveringen af Europa som en vifte af attraktive turistdestinationer samt bevidstgørelsen om kulturarven både blandt turister og den lokalbefolkning, der er beskæftiget inden for turisme. For hvert enkelt instrument er de specifikke prioriteringer de samme som for den pågældende fond eller det pågældende program. Initiativet eEurope 2002 omfatter aktioner vedrørende e-tjenester for kultur og turisme.

(1) KOM(2001) 665 endelig udg.

(2) Europa-Parlamentet: P5_TAPROV(2002)0222, vedtagne tekster fra mødet tirsdag den 14. maj 2002, PE 318 649/57. Ministerrådet: EFT C 135 af 6.6.2002.